Muhoksen kunta

Kirsi Kunnas 100 -juhlavuosi: Runo-olohuone
2025-04-01 - 2025-05-01 | Koivu ja Tähti -kulttuurikeskus, Muhostie 2, Muhos, 91500, Suomi
Runo-olohuone Muhoksen kirjastolla 1.4.-1.5.
Muhoksen runo-olohuone juhlistaa runoilija Kirsi Kunnaksen syntymän 100-vuotisjuhlaa. Monitaiteellisessa Runo-olohuoneessa nautitaan runoista kaikilla aisteilla, kutitellaan kielikorvaa ja herätellään mielikuvitusta. Runot ottavat uusia muotoja ja kutsuvat leikkiin.
Runo-olohuone levittäytyy ympäri kirjastoa ja kulttuurikeskusta. Kirjastolta löydät kartan, jonka avulla voit seurata hattupäistä Haitulaa ja tutustua näyttelyyn. Runo-olohuoneeseen voit piipahtaa kirjaston ja omatoimikirjaston aukioloaikoina.
“Runot näkyvät ja kuuluvat myös kirjaston huhtikuun tapahtumissa, kuten satutuokioilla ja perhekahvilassa. Näyttelyn loppupuolella järjestetään myös runokaraoke. Kirsi Kunnaksen runot ovat ilahduttaneet lapsia vuosikymmenestä toiseen ja ne ovat monelle aikuiselle tuttuja omasta lapsuudesta. Runo-olohuoneita on rakennettu kahtena vuonna eri puolille Suomea, ja niiden tarkoituksena on kunnioittaa Kirsi Kunnaksen merkittävää panosta suomalaiselle sanataiteelle, ja tuoda hänen runoutensa esille helposti lähestyttävällä ja luovalla tavalla”, Muhoksen kirjaston pedagoginen informaatikko Mari Åkerfelt kuvailee.
Runo-olohuoneessa tapahtuu:

tiistaina 1.4. klo 18 avajaiset
torstaisin klo 9.45 satutuokiot Linnunradalla
perjantaina 11.4. klo 10.00–11.30 perhekahvila Linnunradalla
torstaina 17.4. klo 15–17 taidepaja aulan Galleria Lyyrassa
lukuviikolla 21.–26.4. non stop -runopisteellä voi tehdä omia runoja
perjantaina 25.4. runokaraoke aulan Galleria Lyyrassa
torstaina 1.5. 12.00 Muhoksen vapun runo-olohuonekierros

Tervetuloa piipahtamaan Runo-olohuoneeseen!
Muhoksen runo-olohuoneessa mukana ovat Muhosen kirjasto ja kulttuuripalvelut, Oulujoki-Opiston kuvataidekoulu sekä Päivärinteen päiväkodin eskariryhmät Esikot ja Neilikat. Lisäksi näyttelyssä on mukana muhoslaisten näyttelyyn lainaamia ja lahjottamia hattuja.
Runo-olohuone-näyttelyitä on toteutettu vuosina 2024–2025 eri puolilla Suomea. Runo-olohuone on osa Kulttuurikeskus PiiPoon koordinoimaa juhlavuoden Lasten runovallankumous -hanketta. Toteutukset pohjautuvat Kirsi Kunnaksen runoihin, Jani Ikosen kuvitukseen runoantologiasta Haitulan taikahattu (2024) sekä Kulttuurikeskus PiiPoon tuottamaan näyttelymateriaaliin.

Infoa opettajille, varhaiskasvattajille ja muille ryhmän kanssa vieraileville:
Ryhmät voivat tutustua runo-olohuoneeseen omatoimisesti. Runo-olohuoneen kalenterista voi tarkistaa milloin runo-olohuoneessa on ruuhkaa esimerkiksi satutuokion tai ryhmäkäynnin vuoksi. Jos haluat varmistaa ryhmällesi rauhallisen vierailun runo-olohuoneeseen, voit ilmoittaa siitä kirjaston Mari Åkerfeltille (mari.akerfelt@muhos.fi / 044 4970 414) tai kulttuurituottaja Janna Mäkelälle (janna.makela@muhos.fi / 044 4970 482) ja lisäämme vierailun kalenteriin. Kirjaston ovet ovat avoinna arkisin klo 12 alkaen, mutta ryhmät voivat vierailla näyttelyssä myös aamupäivällä klo 8 alkaen. Aamupäivällä sisään pääsee kirjautumalla omatoimikirjastoon tai sopimalla oven avauksesta henkilökunnan kanssa.

Oulujoki-Opiston kuvataidekoulun kevätnäyttely
2025-04-01 - 2025-05-02
Oulujoki-Opiston kuvataidekoulun kevätnäyttely
Päivämäärä: 1.4.–1.5.2025
Paikka: Lyyra-näyttelytila, Koivu & Tähti -kulttuurikeskus
Oulujoki-Opiston kuvataidekoulun vuosittainen kevätnäyttely esittelee opiskelijoiden taidetta ja luovuutta. Näyttely tarjoaa mahdollisuuden tutustua nuorten taiteilijoiden töihin ja nauttia inspiroivasta taiteesta. Oulujoki-Opiston kuvataidekoulu tarjoaa taiteen perusopetusta lapsille ja nuorille. Näyttely on avoin kaikille taiteen ystäville.
Vuosittaisen näyttelyn kuratoi ja luotsaa kuvataidekoulun opettaja TaM Emma Haapamäki.
Avajaisia vietetään 1.4. klo 18:00
